**Sila Teréziinej modlitby a posledné udelené milosti**

39. a 40. kapitola Knihy života Terézie Veľkej, záver

**Sr. Dominika Alžbeta Dufferová OSU**

V Dome Quo vadis

27.06.2018 o 19.15 hod.

*Zasvätenie je úkon zbožnosti, v ktorom nachádzame cieľ, pre ktorý Boh človeka stvoril.[[1]](#footnote-1)*

*František Úředníček SJ*

**Úvod**

Práca je rozdelená na dve časti. V prvej rozoberá 39. kapitolu Knihy života, v druhej 40. a poslednú.

V prvej časti Terézia pokračuje v tematike „veľkých omilostení“ z predchádzajúcej kapitoly a všíma si silu svojej prosiacej modlitby za druhých. Vyberá jednotlivé epizódy zo svojho vnútorného sveta podľa toho ako ju vnútorný Hovorca usmerňuje. Ten jej dal istotu, že ju vždy vypočuje. To ju vyzbrojilo novou silou a odvahou. Božiu pravdu takto hmatateľne dokazuje čitateľovi sériou príbehov a sama je ohromená zo sily takéhoto kňazstva. Rámec rozprávania je ohraničený dvoma silnými slovami tajomného Spoločníka-Hovorcu. Svätica sa nachádza v kláštore San José, uprostred chudoby a práce. V polovici kapitoly v akejsi prestávke podáva svoje doktrinálne úvahy a zdôrazňuje, že medzi zásluhami človeka a darmi Boha ako odpovede na nich je nevypovedateľný nepomer.

V druhej časti sa Terézia naposledy nahne a pozrie na panorámu svojej vlastnej duše z kútika „tak zovretého“ kláštora San José, kde teraz žije, a to zo štítu svojich naakumulovaných prijatých milostí. V kapitole prevláda to mystické: biblické úvahy, úvahy o dôstojnosti duše, o božstve, o tom čo nás obklopuje, o Cirkvi a osobách, ktoré v nej žijú. Zvlášť silne tu pôsobia posledné slová Boha k Terézii, zamerané na Písmo, Cirkev, jej priateľov a na ňu samú. Svätica sa na všetko pozerá akoby z vtáčieho pohľadu a prehodnocuje celý svoj život, pripravená na ďalšiu prácu a oddanú službu Pánovi.

**Prvá časť – Kapitola 39**

***Niekoľko zázrakov a vyslyšaných modlitieb***

Istého dňa Terézia veľmi naliehala na Pána, aby vrátil zrak istej osobe, voči ktorej bola zaviazaná vďakou a ktorú sama považovala za takmer stratený prípad. Veľmi ju ľutovala, ale zároveň mala dôvod k obavám kvôli vlastnej hriešnosti, že ju Pán nemusí vypočuť. Pán sa jej na to zjavil a začal jej ukazovať ranu na svojej ľavej ruke a druhou rukou si z nej vyťahoval veľký klinec, ktorý v nej bol. Terézii sa zdalo, že na konci klinca bol aj kúsok vytrhnutého mäsa. Dobre viditeľná bolesť sa jej hlboko dotkla. Pán jej povedal, že ten, ktorý toto vytrpel za ňu, nepochybne lepšie vyslyší jej prosby, než ako ich predkladá. Sľúbil jej, že všetko, o čo ho bude prosiť, jej dá, lebo vie, že by si nič neprosila, čo by nebolo v súlade s jeho slávou. Veď aj predtým ju vypočul, hoci nevedela čo jej lepšie slúži, o koľko viac ju vyslyší teraz, keď vie ako ju ľúbi a aby o tom nepochybovala. O nejakých osem dní nato Pán zázračne vrátil zrak spomenutej osobe. Toto sa dozvedel aj jej spovedník. Možno, že to nebola jej modlitba, ktorú Pán vypočul – píše, ale videnie, ktoré mala, ju naplnilo istotou a vzdala Božej Velebnosti vďaky za toto omilostenie.

Inokedy – neuvádza meno, ale P. Gracián poznamenal, že išlo o jej bratranca Pedro Mejía. Po tom, čo spovedník navštívil chorého a vyzval svoju duchovnú dcéru, aby bezodkladne urobila to isté. Terézia prišla a uvidela toho trpiaceho človeka, ktorému choroba zožierala a trhala telo. Prišlo jej ho nesmierne ľúto a začala úpenlivo prosiť Pána o jeho uzdravenie. Pocítila, že ju vyslyšal. Na druhý deň už chorý nemal viac bolesti.

Inokedy zas Terézia bola vo veľkom súžení kvôli istej osobe, lebo bola silne odhodlaná urobiť čosi, čo sa priečilo Bohu a jeho cti. Terézia sa kvôli tomu veľmi trápila až raz, keď sa nachádzala na veľmi oddelenom mieste v záhrade San José, v pustovni „Kristus pri stĺpe“, začula veľmi jemný akoby šepot. Celá sa zježila a prešla ju hrôza. Chcela rozumieť čo sa jej povedalo, ale nemohla, lebo bolo to veľmi krátke. Strach ju rýchlo prešiel a náhle ju naplnil vnútorný pokoj a radosť, nesmierna slasť z toho, že čírym počutím hlasu (len telesnými ušami a bez toho, aby slovu porozumela)[[2]](#footnote-2) sa udiali veľké veci v jej duši. V momente pochopila, že sa udeje tak, ako prosila a hneď nato ju opustila všetka bolesť a zármutok. Išla to oznámiť jednému zo svojich dvoch spovedníkov, ktorých v tomto čase mala.

Vedela o istej osobe, že sa odhodlala celkom slúžiť Bohu a že dostávala veľmi veľa milostí počas modlitieb. Dostalo sa jej poznanie, že pri určitých príležitostiach dotyčná osoba opustila modlitbu a že tie príležitosti boli veľmi nebezpečné. To ju veľmi trápilo, lebo milovala tú osobu. Asi mesiac jej vyprosovala milosť návratu k dobru. Istého dňa uvidela v sebe démona, ktorý s veľkým hnevom roztrhal papiere, ktoré mala v ruke. Ju to nesmierne potešilo, lebo pochopila, že sa stalo, o čo prosila. Osoba sa vyspovedala a vrátila sa k Bohu.

Veľakrát sa Terézii stalo, ako náš Pán na jej príhovor vytrhol duše zo smrteľných hriechov. Podobne aj duše z očistca. Nechce nudiť svojich čitateľov vyratúvaním množstva prípadov. Píše to s veľkou vďakou a vzdáva Pánovi chválu a slávu.

***Doktrína svätice***

Terézia, keď vidí, ako ju Pán v modlitbe stále vypočuje, bojuje najprv so sebou, aby si nenamýšľala a nepripisovala zásluhy, no potom sa toho naakumulovalo toľko, že bola nútená tešiť sa a vzdávať Bohu vďaky, že mu smie aj takýmto spôsobom slúžiť.

Je veľký rozdiel, vysvetľuje, medzi dvoma spôsobmi prosiť niečo od Pána.[[3]](#footnote-3) Ten prvý, keď sa človek usiluje prosiť Pána o niečo, aj keď necíti v sebe nijaký zápal, ktorý ho sprevádza, druhý, keď celý horí, dokonca aj vtedy, keď sa veci netýkajú jeho. Rozdiel je aj v tom, že pri prvom spôsobe je ako ten, komu sa jazyk pletie, nedokáže vysloviť čo chce, ba ani hovoriť a vníma, že mu nerozumejú. Ten druhý je ako jasný hovor za bdenia, ako keď niekoho radi počujú a ho aj vypočujú. To prvé je ako prosba tu a teraz a možno ju prirovnať akoby ústnej modlitbe, to druhé ako anticipovaná chvála a vďaka za dosiahnuté vyprosované milosti. Je to ako prevznešená kontemplácia, ktorej Boh rozumie a zároveň dá pochopiť, že je vyslyšaná.

Terézia vidí teraz už zo „skutočného pohľadu“ všetky svoje rozpamätúvané námahy. Bohu zasvätená osoba ich musí zniesť, keď sa prediera týmto svetom, kde je toľko skrytých vecí. Vidí a svedčí, že to, čo práve píše, nie je z jej hlavy, ale kázal jej to napísať sám nebeský Majster. Má škrupule z písania „toto som pochopila“ alebo „Pán mi povedal“, lebo presne si všetko nepamätá ako sa udialo, ale zas nechce nazvať svojím to, čo je dobré. Sú to ťažké veci na rozlíšenie. Pán niekomu dá za polroka to, čo druhému ani za mnohé roky vernej služby, ale nad tým sa netreba pozastavovať. Jedno je isté, že ten, ktorý má talent poznať duchov a je skutočne pokorný, ten súdi z efektov a rozhodne i z lásky. Pán mu dá svetlo, aby pravdivo poznal. On vždy hľadí na zisk a pokrok duše, a nie na roky. A práve preto môže niekto postúpiť viac za pár mesiacov ako iný za dvadsať rokov. Ako príklad uvádza mladé dievčatá, ktoré prišli za povolaním do jej domu. Boh sa ich dotkol a dáva im trocha svetla a lásku – hovorí, že sú tam len krátky čas. Uzatvárajú sa tam bez renty a navždy, ako niekto, kto sa oddáva tomu, o kom vie, že ho miluje. Totálne sa oddali Bohu ako obeta. V porovnaní s nimi Terézia cíti, že sa musí hanbiť, lebo ona už toľké roky Pánovi slúži a nedospela k takej oddanosti. Pripomína všetkým, ktorí sú už roky zasvätení Bohu, aby nebránili v lete tým dušiam, ktoré získali oddanou modlitbou to, čo ostatní ani za roky. Neslobodno brániť orlom v ich lete.

Existuje modlitba, ktorá za okamih prerazí nebo. Je krátka a jasná, ostrá ako šíp. Taká modlitba nie je na závidenie, ale na radosť a vďačnosť. Je Božím darom.

***Ďalšie Teréziine príbehy***

V istý deň, keď dostala povolenie založiť nový kláštor San José bez renty a keď bola spokojná, lebo po dlhom čase a bojoch dosiahla čo chcela, začala uvažovať o veciach a zistila, že vo všetkom čo robila, bolo veľké množstvo nedostatkov, chýb a najrôznejších nedokonalostí. A to aj vtedy, keď sa nazdávala, že slúžila Bohu a že ho tým chválila. Našla v nich toľko chýb a nedokonalostí, že žasla nad málom lásky i viery, ktorú mala. Bez toho, aby vedela ako je to možné, zisťuje, že teraz, keď sa všetko splnilo, čo očakávala, vidí celkom veci inak, hoci v skutočnosti nikdy nepochybovala o tom, že sa splnia. Nechápe, ako je to možné.

Rozpíše sa o tajomnom „un no sé qué“[[4]](#footnote-4) „akési neviem čo“. Ktokoľvek z duchovných osôb, ktorý si myslí, že pre mnohoročné modlitbové úsilie si zaslúži dary ducha, nepríde na vrchol dokonalosti, s istotou poznamenáva Terézia. Totiž pokora takéhoto človeka je plytká.

Terézia opisuje ďalšie videnie, ktoré mala. Našla sa na lúke, kde sa sama modlila. Okolo nej boli rôzni ľudia a obkolesovali ju. Zdalo sa jej, že všetci mali zbrane v rukách, aby ju zrazili: jedni oštepy, iní meče, iní veľmi dlhé tyče alebo dýku. Nemohla z ich zomknutia uniknúť bez toho, aby sa vystavila smrteľnému nebezpečenstvu. Nemala nikoho, kto by jej pomohol. Jej duch bol ponorený do smútku a nevedela čo robiť. Pozdvihla oči k nebu a uvidela tam Krista, nie v nebi, ale vysoko nad sebou vo vzduchu ako jej odtiaľ pomáhal, takže nikto jej nemohol škodiť, aj keby chcel. Zdá sa, že toto videnie nemalo význam, ale bol pre ňu veľmi užitočný, len čo pochopila jeho význam. Krátko potom totiž spoznala v tom videní obraz sveta a všetkého čo bolo v ňom, ako urážali smutnú Bohu zasvätenú dušu. „Nechajme (stranou) tých, čo málo slúžia Pánovi, i  pocty a majetky, slasti a ostatné podobné veci, a bude jasné, že keď sa nimi neživíme, usilujú sa nás aspoň omotávať“[[5]](#footnote-5). Terézia si všimla, že sa cítila tlačená zo strany veľmi dobrých osôb a ona nevedela čo s tým má robiť. Práve z ich strany neuveriteľne skusovala veľké, ba najväčšie prenasledovanie. Toto bolo pre ňu výzvou k tomu, aby úplne zanechala všetko. Vzala si poučenie, že sa nemá spoliehať príliš na nikoho, lebo okrem Boha nič nie je stále. Vždy jej Boh poslal niekoho, kto jej pomohol v najhorších situáciách vymaniť sa z trápenia. Pochopila, že nie ľudí, ale Boha má uspokojiť.

Raz – keď sa nachádzala vo veľkej duševnej temnote, nedokázala sa sústrediť a zároveň pociťovala akýsi strach z toho či onoho omilostenia, ktoré jej Boh udeľoval, či nie sú ilúziou. Vtedy sa jej prihovoril Pán a začal vysvetľovať, aby sa netrápila, lebo stav, v ktorom sa nachádza jej pomáha pochopiť biedu, v ktorej by bola, keby sa od nej on oddelil. Kým žijeme v tomto tele, nemáme istotu o ničom. Zdalo sa jej, že Pán ľutuje tých, čo žijú ešte vo svete a posmeľoval ju slovami, že on na ňu nezabúda a že ju nikdy neopustí. To ju naplnilo tak veľkou útechou, že ju nevie opísať a ani oceniť.

Pán jej často opakoval slová *Už si moja a Ja som tvoj* a preukazoval jej tým veľkú lásku.

Niekedy ju chytí tak úžasná túžba po svätom prijímaní, že nevie čo má robiť. Isté ráno sa jej prihodilo, že pre silný dážď nebolo možné vyjsť z domu. Keď z domu predsa len vykročila, dostala sa mimo seba kvôli tejto túžbe, lebo nemohla odolať ani keby ju zaliali vody. Len čo prišla do kostola, dostala sa do veľkého vytrženia. Videla otvorené nebo, nie s jedným vstupom ako obyčajne. Videla trón, ktorý už jej z predchádzajúcich videní bol známy. Nad ním ešte iný, na ktorom sídlilo Božstvo, a to pojmom, ktorý nedokáže vyjadriť. Udržovali ho zvieratá, zdalo sa jej, že evanjelisti. Nevidela ako bol ten trón, ale videla množstvo anjelov a neopísateľnú nádheru tých, čo boli v nebi. Myslela na serafínov alebo cherubínov a vnímala, že sú veľmi rozdielni v sláve, ktorá za odrážala v zapálení a plameni, ktorý z nich vyžaroval. Sama bola vytrhnutá do slávy, ktorú nemožno ani vysloviť, ani popísať tomu, kto ju sám nezažil. Pochopila, že je tam všetko, čo si človek môže priať, ale nevidela nič. Takto pochopila, že sa nemôže zastaviť pri nijakom stvorení, ani sa naviazať na nič, čo nie je sám Boh. Všetko tunajšie sa jej zdalo mraveniskom. Šla na sväté prijímanie a zostala na svätej omši. Zdala sa jej krátka. Zhrozila sa, keď sa pozrela na hodinky a zistila, že vytrženie jej trvalo dve hodiny.

Istého dňa znova upadla do pochybností, či zjavenia, ktoré mala od Boha, boli pravé. Tu sa jej zjavil Pán a prísne jej povedal: *Ach, ľudskí synovia! Dokedy budete tvrdého srdca? Aby som dobre skúmala jednu vec v sebe: či som sa mu úplne oddala alebo nie; či som mu patrila a či som takou bola a aby som verila a nenechala sa zatratiť.* Nesmierne ju trápilo toto zvolanie. Pán sa jej prihovoril znova s úžasnou jemnosťou a povedal jej, aby sa netrápila, lebo on vie, že jej nechýba vôľa dať sa do jeho služieb. Vyzval ju, aby hľadela na lásku, ktorá v nej rastie každým dňom, aby ho vždy viac milovala, že v tom uvidí, že to nemôže byť od démona. Tiež musí veriť toľkým osobám, ktoré jej povedali, že to nebolo od zlého.

Pri modlitbe hodiniek z breviára jej pán dal pochopiť spôsob akým jeden Boh prebýva v troch Osobách, a to tak jasne, že z toho bola celá unesená a úžasne potešená. Spomína ešte ku konci kapitoly, že pri jednom uchvátení jej Pán udelil milosť vidieť nanebovzatie svojej Matky. Vnímala pritom radosť a slávu, s akou bola prijatá na miesto, kde sa nachádza teraz. Nevedela by Terézia ani povedať, ani opísať aké to bolo, len toľko, že šlo o obrovskú slávu a že  jej duch mohol vnímať toľkú slávu. Efekt videnia vyústil u nej do túžby vytrpieť si ešte viac, len aby túto slávu mohla rozmnožiť a do túžby slúžiť takejto Panej. Nakoniec spomína, ako po sv. prijímaní bratov jezuitov videla dvakrát veľmi krásny baldachýn nad ich hlavami, čo nad hlavami iných nevidela.

**Druhá časť – Kapitola 40**

Opisuje posledné milosti, ktoré dostala. Vykresľuje akúsi panorámu vlastnej duše. Kapitola je rozdelená na päť častí. Terajšie „veľké omilostenia“, milosti udelené osobám a Cirkvi, posledné Pánove slová, stav jej duše v očakávaní a epilóg.

***Terajšie „veľké omilostenia“***

Keď Terézia uvažovala o mieste, ktoré jej prináležalo v pekle a o tom, ako si nezasluhuje toľko Pánových dobrodení, začala sa jej zapaľovať duša a duch sa dostával do vytrženia. Zdalo sa jej, že je ponorená do majestátu, v ktorom pochopila istú pravdu, ktorou je plnenie všetkých právd. Nevie povedať ako, pretože nevidela nič. Ktosi jej povedal, ale nevedela kto, no myslí si, že je to Pravda: *Nie je málo čo robím pre teba, čo je jedna z vecí, ktoré mi veľmi dlhuješ; pretože každá škoda, ktorá prichádza na svet spočíva v nepoznaní pravdy Písma s jasnou pravdou; nebude z nej chýbať ani jota.[[6]](#footnote-6)* Zdalo sa jej, píše, že tým slovám vždy verila a že všetci veriaci to verili. Na to jej povedal Pán: *Jaj, dcéra, ako málo ľudí ma skutočne miluje! Keby ma milovali, neskrýval by som pred nimi svoje tajomstvá. Vieš, čo je to milovať ma skutočne? Pochopiť, že všetko je klamstvo, čo mi nie je príjemné. Jasne uvidíš, čo teraz nechápeš, v tom, čo prospieva tvojej duši.[[7]](#footnote-7)* Sú to nesmierne jemné a neoceniteľné milosti, ktoré pozná duša, ktorej to bolo dané, a to zakúšaním pokoja, plnosti a svätých túžob. Terézia pochopila márnosti sveta a jej duša zostala v nehe Pánovej priazne a vo veľkej pokore. Pán jej zjavoval veľa právd o Pravde, ktoré Terézia nedokáže vysloviť, iba v milosti porozumieť.

Za jedno z najväčších milostí považuje zjavenie o jej vlastných hriechoch, ktoré ju ponížili a zahanbili. Pán ale tým bol oslávený. O Bohu hovorí ako o veľkom a jasnom Diamante, omnoho väčšom než je celý svet, alebo ako o Zrkadle, v ktorom je všetko čo je, je nesmierne jasné a čisté, len nechápe, priznáva, ako sa v tom „hýbu“ jej hriechy. Je ustarostená ako by to mohla dať vedieť tým, čo žijú veľmi nečestne a páchajú škaredé hriechy, aby si uvedomili, že nie sú skryté, ale že prechádzajú pred pohľadom Najvyššieho, že všetci sme pred ním. Jasne spoznala, ako veľmi si človek zaslúži peklo za jediný jeden smrteľný hriech a nechápe, ako je možné ho páchať pred tvárou tak majestátneho Boha.

***Milosti udelené osobám a Cirkvi***

Ako len bude vyzerať Posledný súd, pýta sa, kedy Velebnosť Boha nám jasne ukáže všetky urážky, ktoré sme spáchali? Raz, ako sa tak modlila plne sústredená a ponorená do jemného pokoja, zdalo sa jej, že ju obklopili anjeli a že bola veľmi blízko Boha. Začala prosiť Pánovu Velebu za Cirkev. Porozumela, aký veľký úžitok jej prináša jeden z posledných rádov a aká obrovská sila z neho prýšti pre vieru. Inokedy sa práve nachádzala pred Najsvätejšou sviatosťou, keď sa jej zjavil jeden svätý z rádu, ktorý bol na úpadku. Ten otvoril pred ňou knihu čo držal a kázal jej prečítať jasne viditeľné písmená: *V budúcich časoch tento rád bude kvitnúť; bude mnoho mučeníkov.* V iný deň pri chórovej modlitbe sa jej z toho istého rádu predstavili a postavili pred ňu šiesti alebo siedmi členovia s mečmi v rukách. Pochopila, že to sú obrancovia viery, lebo už ich videla na poli, kde sa bili s veľkou horlivosťou. Mali nádherné a veľmi zapálené tváre a mnohých, keď ich porazili, hádzali na zem, iných zabíjali. Terézia to vnímala ako boj proti heretikom.

Niektorého nemenovaného svätého videla viackrát. Prišiel sa jej poďakovať za modlitby na úmysel jeho rádu a sľúbil, že sa za ňu prihovorí u Pána. Úmyselne zamlčuje meno rádu a rádov, lebo je presvedčená, že ak Pán bude chcieť, tak to aj tak zjaví. Dôležité je, aby každá rehoľa sa starala o slávu, ktorú má vzdať Pánovi.

Istá osoba ju prosila, aby sa za ňu prihovorila u Pána s dotazom, či má vziať na seba ťarchu biskupstva. Keď prijala sviatosť oltárnu, Pán odkázal pýtajúcemu: *Keď pochopí s celou pravdou a jasnosťou, že skutočné panstvo je nevlastniť nič, vtedy ho môže prijať.[[8]](#footnote-8)*

***Posledné Pánove slová***

Raz ju Pán potešoval a vysvetľoval jej, že v tomto živote nemôžeme vždy zotrvávať v jednom stave. Raz sme horliví, inokedy nám horlivosť chýba. Raz sa znepokojujeme, inokedy sme v pokoji, a zas inokedy musíme zápasiť s pokušeniami. Nesmieme strácať nádej, treba stále dúfať v Neho a nebáť sa.

Pán Teréziu podporil v tom, že treba byť a hovoriť s osobami, ktoré sú dobré a ktoré nás vedú k Bohu, ako sú spovedníci, duchovní vodcovia, priatelia. Za túto a všetky rady ďakuje Pánovi, že jej vždy dobre radil a povzbudzoval vo veciach, s ktorými si nevedela dať rady alebo bola neistá. Istého dňa, keď sa modlila a nastal čas, aby si ľahla, necítila sa dobre a prichádzali na ňu pocity zvracania, aké obyčajne mávala večer. Keďže bola veľmi unavená, začala plakať. Zjavil sa jej Pán a prosil ju, aby znášala tieto veci z lásky k nemu. V tom okamihu sa svätica prestala ľutovať a aj v budúcnosti sa dokázala vyhnúť akejkoľvek sebaľútosti. Keď počuje udierať hodiny, poteší ju to, lebo si uvedomí, že je o niečo bližšie k Bohu.

***Stav duše v očakávaní***

Svätá Terézia v kláštore San José žije tak, že nemá chuť ani žiť, ani umrieť. Vníma, ako sa jej niektorí stránia, iní ju nechcú spovedať, ale vie, že týmto utrpením môže pomôcť a aj pomáha mnohým dušiam. Na všetko sa pozerá očami živej a prežívanej viery, ako ten, čo už nakukol za „oponu“ a vie čo ho tam čaká.

***Epilóg***

Ide o dialóg, ktorý Terézia vedie s pátrom García de Toledo. Odovzdáva mu prácu, ktorú od nej žiadal – Autobiografiu – Knihu života. Svätica mala veľký záujem, aby si jej rukopis prečítal sv. Ján z Avily. Dosiahne to v roku 1568.[[9]](#footnote-9) Ak sa pátrovi García de Toledo dielo nebude pozdávať, môže ho spáliť, ale nech si ho najprv prečítajú tri osoby, ktoré páter pozná. Jednou z nich je Domingo Báñez. Ostatní dvaja sú snáď Baltasar Alvarez a Gaspar de Salazar, prípadne Gaspar Daza, uvádza v tej istej poznámke pod čiarou Tomás Alvarez – editor tretieho vydania Monte Carmelo v Burgos z roku 1991.

**Záver**

Kniha života Terézie Veľkej a učiteľky Cirkvi je živým dielom nielen samotnej svätice, ale predovšetkým jej Majstra a nášho Pána Ježiša Krista – vodcu všetkých duší, ktoré sa ho usilujú nasledovať. Ak nás priviedla o niekoľko krokov bližšie k Bohu a zväčšila našu lásku k nemu, spĺňa svoju úlohu aj dnes, na začiatku prvého storočia druhého milénia.

K dosiahnutiu cieľa, ktoré presahuje ľudskú prirodzenosť, potrebujeme nadľudskú silu. Povzniesť sa k nebu a spojiť sa v nekonečnej blaženosti s Bohom nechceme dosiahnuť sami, ale veľkomyseľne túžime, aby toto najvyššie dobro bolo sprostredkované všetkým, na ktorých dopadne vplyv Ježišovho Srdca[[10]](#footnote-10), ktoré vykrvácalo pre nás. Nech nám v tom pomáha aj sila Teréziinej modlitby a láska, akou ju i nás miloval Kristus, náš Pán!

**Použitá literatúra**

SANTA TERESA, *Libro de la vida.* Edición preparada por Tomás Alverez (3.a edición). Burgos : Editorial Monte Carmelo, 1991. 563 s. ISBN 84-7239-112-4.

ÚŘEDNÍČEK, F., *Skrytý poklad. Pobožnost k Božskému Srdci Páně.* Olomouc : Refugium Velehrad-Roma s.r.o., 2010. 127 s. ISBN 978-80-7412-127-2.

|  |  |
| --- | --- |
| **PRIDELENIE ISBN** | |
| **Pridelené ISBN** | 978-80-568-0129-1 |
| **Čiarový KÓD EAN** | 9788056801291 |

1. Porov.: ÚŘEDNÍČEK, F., *Skrytý poklad. Pobožnost k Božskému Srdci Páně,* s. 89. [↑](#footnote-ref-1)
2. SANTA TERESA, *Libro de la vida,* s. 523. [↑](#footnote-ref-2)
3. Porov.: SANTA TERESA, *Libro de la vida,* s. 525. [↑](#footnote-ref-3)
4. SANTA TERESA, *Libro de la vida,* s. 531. [↑](#footnote-ref-4)
5. SANTA TERESA, *Libro de la vida,* s. 533. [↑](#footnote-ref-5)
6. „No es poco esto que hago por ti, que una de las cosas es en que mucho me debes; porque todo el daño que viene al mundo es de no conocer las verdades de la Escritura con clara verdad; no faltará una tilde de ella.“ SANTA TERESA, *Libro de la vida,* s. 542. [↑](#footnote-ref-6)
7. *„!Ay, hija, qué pocos me aman de verdad! Que si me amasen, no les encubriría Yo mis secretos. ?Sabes qué es amarme con verdad? Entender que todo es mentira lo que no es agradable a mí. Con claridad verás esto que ahora no entiendes, en lo que aprovecha a tu alma“* In: SANTA TERESA, *Libro de la vida,* s. 542. [↑](#footnote-ref-7)
8. „Cuando entendiere con toda verdad y claridad que el verdadero señorío es no poseer nada, entonces le podrá tomar;“ In: SANTA TERESA, *Libro de la vida,* s. 551. [↑](#footnote-ref-8)
9. Porov.: SANTA TERESA, *Libro de la vida,* s. 555, pozn. pod čiarou č. 11. [↑](#footnote-ref-9)
10. Porov.: ÚŘEDNÍČEK, F., *Skrytý poklad. Pobožnost k Božskému Srdci Páně,* s. 108-109. [↑](#footnote-ref-10)